Optrede kom oor geweld op N2 in KaapDie vragmotor is Saterdag in Lwandle met ‘n petrolbom bestook. (Foto: Twitter) Wetstoepassingsowerhede in die Wes-Kaap gaan die N2 voortaan 24 uur per dag patrolleer, ná verskeie aanvalle op voertuie die afgelope naweek. Die LUR vir gemeenskapsveiligheid, Albert Fritz, het Woensdag in die Strand met verskeie rolspelers vergader om ŉ oplossing vir die voortslepende geweld daar te vind. Maroela Media het vroeër berig ŉ vragmotor is Saterdag in Lwandle in die Strand met ŉ petrolbom bestook. Dit het op die hoek van die N2 en Onverwachtstraat by ŉ verkeerslig stilgehou toe dit geteiken is. Die bestuurder en twee passasiers was in die vragmotor tydens die aanval. Die 32-jarige passasier het beserings aan sy gesig opgedoen en is na ŉ nabygeleë hospitaal geneem. Die bestuurder en ander passasier is ongedeerd. Dié voorval volg op nog een Woensdag toe ŉ vragmotor van Gastao’s Quality Foods ook met ŉ petrolbom gegooi is. Dié voorval het op die hoek van die N2 en Broadlandsweg in Somerset-Wes plaasgevind. Volgens die maatskappy het een van die bestuurders sy sleutelbeen gebreek toe hy uit die vragmotor gespring het. Die N2 is in ŉ stadium by Broadlandsweg en Onverwachtstraat, asook by Sir Lowryspas gesluit. Die Wes-Kaapse polisiehoof, wyksraadslede, polisielede, amptenare van die departement van gemeenskapsveiligheid, vrywilligers, lede van gemeenskapspolisiëringsforums, private veiligheidsmaatskappye, die huiseienaarsverenging en mediators het gisteraand se vergadering bygewoon. As tussentydse maatreël gaan die polisie, verkeerspolisie en private maatskappye verseker dat die pad dag en nag gepatrolleer word. Op mediumtermyn gaan gemeenskapsveiligheidsforums op die been gebring word om te verseker dat mense opgelei word as eerste reaksiebeamptes en mediators om moontlike oproer en betogings te help ontlont. ŉ Vergadering daaroor word die naweek gehou. “As ŉ langtermynstrategie moet ons krities kyk na grondhervorming en praat met instellings soos Sanral [die Suid-Afrikaanse Nasionale Padagentskap], Asla [ŉ konstruksiemaatskappy], die Stad Kaapstad, die Wes-Kaapse en die nasionale regering,” het Fritz gesê. “Beter samewerking en kommunikasie tussen almal in die bedryf is die sleutel tot die beveiliging van die provinsie.” Cayla Ann Tomás Murray, Fritz se woordvoerder, het gesê talle van die betogings spruit uit ŉ gebrek aan behuising, of is die gevolg van agterplaasbewoners se griewe en om die rede moet ook na grondhervorming gekyk word.